Erityiskertomus N:o 1/2010 ”Valvotaanko tuontiin sovellettavia yksinkertaistettuja tullimenettelyjä vaikuttavalla tavalla?”





Lyhenteet AEO : valtuutettu taloudellinen toimija (Authorized Economic Operator) EU : Euroopan unioni WCO : Maailman tullijärjestö (World Customs Organization) Termisanasto Alkuperätodistus : asiakirja, jonka tavaroiden viejän on täytettävä hakiessaan etuuskohtelua (esim. EUR .1-tavaratodistus, A-lomake tai kauppalaskuilmoitus). Asiakirjatarkastus : tarkastetaan tulli-ilmoitukseen sisältyvien tietojen (esim. tavaran kuvaus, arvo ja määrä) tai muiden asiakirjojen (esim. tuontilisenssit ja alkuperätodistukset) oikeellisuus, kattavuus ja pätevyys. Automatisoitu riskinhallinta/riskianalyysi : riskin järjestelmällinen tunnistaminen ja kaikkien riskille altistumisen rajoittamiseksi tarvittavien toimenpiteiden täytäntöönpano automatisoitujen tietojenkäsittelymenetelmien avulla. Tämä pitää sisällään tietojen keräämisen, riskin analysoinnin ja arvioinnin, toimien säätämisen ja toteuttamisen sekä prosessin ja sen tulosten säännöllisen seurannan ja tarkistamisen kansainvälisten, EU :n ja kansallisten lähteiden ja strategioiden perusteella. Fyysiset tarkastukset : tavaroiden tarkastaminen mukaan lukien yksityiskohtainen laskeminen ja otosten poiminta tarkoituksena tarkistaa, vastaavatko ne tavaroiden mukana seuraavaa tulli-ilmoitusta. Ilmoitus/tulli-ilmoitus : henkilö ilmoittaa haluavansa asettaa tavaran tiettyyn tullimenettelyyn. Jälkitarkastus : toimijoita valvotaan tarkastamalla niiden kirjanpito, asiakirjat ja järjestelmät; tarkoituksena on varmistaa, että tullisäännöksiä noudatetaan, ja arvioida toimijoiden liiketoimintaan liittyvät riskit. Luovutusta edeltävä tarkastus : toimitetaan fyysinen tarkastus tai asiakirjatarkastus ennen kuin tavarat asetetaan toimijan käyttöön tiettyä asianomaisessa tullimenettelyssä määrättyä tarkoitusta varten. Lupaa edeltävä tarkastus / ennakkotarkastus : toimijoita valvotaan tarkastamalla niiden kirjanpito, asiakirjat ja järjestelmät ennen kuin niille annetaan lupa tullimenettelyyn. Tavoitteena on testata, täyttääkö toimija menettelyn soveltamista koskevat ehdot, ja arvioida toimijan liiketoimintaan liittyvä riski. Riski : sellaisen tapahtuman toteutumisen todennäköisyys, joka estää soveltamasta EU :n tai kansallisia säännöksiä oikein, vaarantaa EU :n ja sen jäsenvaltioiden taloudelliset edut tai uhkaa EU :n turvallisuutta, kansanterveyttä, ympäristöä tai kuluttajia. Riskiprofiili : riskikriteerien ja valvonta-alojen (esim. tavaratyyppi tai alkuperämaa) yhdistelmä, joka osoittaa riskin olemassaolon ja jonka vuoksi ehdotetaan, että toteutetaan valvontatoimenpide. Tapahtuman jälkeen : tavaroiden luovuttamisen jälkeen. Tavaroiden esittäminen tullille : tulliviranomaisille tehtävä ilmoitus tavaroiden saapumisesta tullitoimipaikkaan tai muuhun tulliviranomaisten osoittamaan tai hyväksymään paikkaan. Tavaroiden luovuttaminen : tulliviranomaiset luovuttavat tavaran sen tullimenettelyn mukaisiin tarkoituksiin, johon tavara on asetettu. Tullimenettelyt : sovelletaan yhtä seuraavista menettelyistä: luovutus vapaaseen liikkeeseen; passitus; tullivarastointi; sisäinen jalostus; tullivalvonnassa tapahtuva valmistus; väliaikainen maahantuonti; ulkoinen jalostus; vienti. Tulliselvitys : hakijan on täytettävä tullimuodollisuudet saadakseen tavarat haltuunsa. Tuonti : tuontiin sovelletaan luovutusta vapaaseen liikkeeseen koskevaa tullimenettelyä, jonka jälkeen tavarat voidaan myydä tai kuluttaa EU :n markkinoilla. Tuontilisenssi : jäsenvaltion toimivaltaisten viranomaisten antama asiakirja, jossa annetaan lupa tuoda tiettyjä EU :n tullirajoitusten kattamia tuotteita. Kussakin lisenssissä määritetään sallitun tuonnin määrä; tuonnin kokonaismäärä ei saa ylittää kyseistä enimmäismäärää. Täsmäytykseen perustuva tarkastus : tarkastetaan, täsmääkö yksinkertaistettu ilmoitus tai toimijan asiakirjoihin tehty merkintä (kotitullausmenettelyssä) täydentävän ilmoituksen kanssa. Tarkastuksen yhteydessä voidaan myös toimittaa yksittäisten erien laajoja tarkastuksia (oikeellisuus) ja/tai varmistaa, että kaikki yksinkertaistetut tapahtumat sisältyvät täydentävään ilmoitukseen (kattavuus). Valvonta-asiakirja : EU :n valvonnan alaisia tuotteita voidaan tuoda ainoastaan esittämällä jäsenvaltion toimivaltaisten viranomaisten antama valvonta-asiakirja. Valvontatoimet/tullivalvontatoimet : erityistoimet, joita tulliviranomaiset toteuttavat tullisäännösten asianmukaisen soveltamisen varmistamiseksi; tällaisiin toimiin voivat kuulua tavaroiden tarkastaminen, ilmoitukseen sisältyvien tietojen tarkistaminen, sähköisten tai kirjallisten asiakirjojen olemassaolon ja oikeellisuuden varmistaminen, yritysten kirjanpidon ja muiden asiakirjojen tarkastaminen, kuljetusvälineen tarkastaminen ja matkatavaroiden tarkastaminen sekä muut vastaavat toimet. Vapaa liike : sellaisten kolmansista maista tuotujen tavaroiden tullioikeudellinen asema, jotka ovat käyneet läpi kaikki tuontimuodollisuudet, jotta ne voitaisiin myydä tai kuluttaa EU :n markkinoilla. Tiivistelmä I. Toimijat, joilla on lupa käyttää tuontiin yksinkertaistettuja tullimenettelyjä, hyötyvät nopeutetusta tulliselvityksestä. Tullissa luotetaan siihen, että ne antavat tuonti-ilmoituksissaan oikeat tiedot, ja tarkastuksia toimitetaan ennen luovutusta vähemmän. Tämä olisi kompensoitava lupaa edeltävillä tarkastuksilla ja jälkitarkastuksilla. Kyseisiä menettelyitä on käytetty jo kauan ja ne ovat käytössä laajalti EU:ssa. Vuonna 2008 yli kaksi kolmasosaa kaikista EU:ssa tehdyistä tuontia koskevista tulli-ilmoituksista oli tehty yksinkertaistettuja menettelyjä käyttäen. II. Nämä menettelyt ovat tärkeä osa EU:n kaupan helpottamiseen tähtäävää politiikkaa, jota kehitettiin edelleen vuonna 2008: valtuutetun taloudellisen toimijan (AEO, Authorized Economic Operator) eli yksinkertaistettujen tullimenettelyjen etuoikeutetun käyttäjän käsitettä alettiin soveltaa asetuksen (EY) N:o 1192/2008 nojalla ja lisäksi hyväksyttiin uudistettu tullikoodeksi, jota sovelletaan vuodesta 2013 alkaen. III. Tilintarkastustuomioistuimen tarkastuksessa arvioidaan, valvotaanko kahta keskeistä tuontiin sovellettavaa yksinkertaistettua tullimenettelyä vaikuttavalla tavalla. Tarkoituksena on saada kohtuullinen varmuus perinteisten omien varojen keruun asianmukaisuudesta ja auttaa varmistamaan, että toimijat täyttävät yhteisestä kauppapolitiikasta seuraavat velvoitteet. Tilintarkastustuomioistuin arvioi, onko komissio ottanut kansainvälisen parhaan käytännön huomioon kehittäessään asianmukaista lähestymistapaa yksinkertaistettujen menettelyjen valvontaan, ja valvooko se, että menettelyjä sovelletaan oikealla tavalla kaikkialla EU:ssa. Tarkastuksessa arvioidaan myös, tekevätkö jäsenvaltiot kyseiseen lähestymistapaan perustuvia vaikuttavia tarkastuksia. IV. Tilintarkastustuomioistuin havaitsi, että: - komissio on ottanut huomioon kansainväliset standardit ja ottanut käyttöön asianmukaisen yksinkertaistettujen menettelyjen sääntelykehyksen, mutta ei ennen vuoden 2008 loppua - komissio on kehittänyt EU:n laajuisen automatisoidun riskinhallintajärjestelmän. Järjestelmän avulla riskitietolomakkeiden (RIF, Risk Information Form) vaihto on automatisoitu, mutta järjestelmään ei vielä sisälly perinteisiä omia varoja tai yhteistä kauppapolitiikkaa kattavia riskiprofiileja - automatisoidun riskianalyysin käyttöpakkoa sovelletaan yksinkertaistettuihin menettelyihin vasta 1. tammikuuta 2011 alkaen - komissio toimitti tuontiin sovellettavia yksinkertaistettuja menettelyjä koskevia tarkastuksia ensimmäisen kerran vuonna 2008 ja tehosti valvontatoimintaansa vuonna 2009, ja - yksinkertaistettuja menettelyjä koskeviin jälkitarkastuksiin ei vielä sovelleta koko EU:n kattavaa standardisoitua lähestymistapaa, koska komissio ei ole vielä saanut päätökseen sen toteuttamiseen tähtääviä toimia. V. Tilintarkastustuomioistuin havaitsi, että jäsenvaltiot soveltavat omia, joskus puutteellisia lähestymistapojaan yksinkertaistettujen menettelyjen valvontaan, minkä seurauksena: - tarkastukset, jotka toimitetaan ennen kuin toimijalle annetaan lupa käyttää yksinkertaistettua menettelyä, ovat yleensä ottaen heikkolaatuisia tai huonosti dokumentoituja, - yksinkertaistettuja menettelyjä koskevan prosessin aikana toimitetuissa tarkastuksissa käytetään vähän automatisoituja tiedonkäsittelytekniikoita, - yksinkertaistamiseen liittyviä käytäntöjä sovelletaan liikaa, eritoten erivapautta kotitullausmenettelyssä, mikä estää toimittamasta riskiperusteisia tarkastuksia ennen kuin tavarat tulevat EU:n markkinoille ja - toimijan kaupallisia asiakirjoja ja kirjanpitoa koskevat jälkitarkastukset ovat heikkolaatuisia eikä niitä toimiteta riittävän usein eikä niitä kohdenneta riittävän hyviin tapahtumiin. VI. Tilintarkastustuomioistuin mittasi yksinkertaistettujen menettelyjen piiriin kuuluvaan tuontiin sovellettavien valvontatoimien vaikuttavuutta siten, että se tarkasti satunnaisotannassa poimittuja ilmoituksia, joissa haettiin tullietuutta tai joiden osalta tuontiasiakirjojen oli oltava yhteisen kauppapolitiikan mukaisia. Virheiden esiintyvyys oli suuri kuudessa yhdeksästä jäsenvaltiosta. Tämä johtui usein siitä, ettei toimijoilla ollut asiakirjoja, joita olisi tarvittu, jotta niillä olisi ollut oikeus kauppapoliittisten toimenpiteiden alaisten tavaroiden tuontiin tai jotta niihin olisi voitu soveltaa etuuskohtelua. VII. Voidakseen parantaa yksinkertaistettuja menettelyjä koskevia valvontatoimia ja myötävaikuttaa kaupan helpottamiseen tähtäävän EU:n politiikan kehittämiseen komission olisi: - otettava tilintarkastustuomioistuimen havainnot huomioon, kun se aikoo yksinkertaistaa edelleen tullimenettelyjä - kannustettava jäsenvaltioita panemaan nopeasti täytäntöön äskettäin kehitetyt sääntelykehyksen ja ohjeet, seurattava niiden täytäntöönpanoa ja edelleen tehostettava sääntelykehystä tilintarkastustuomioistuimen ja sen omien tarkastus- ja seurantatulosten pohjalta - otettava käyttöön tullissa jälkitarkastuksiin sovellettavat yhteiset standardit, soveltamalla asianmukaista tarkastusmetodologiaa ja järjestelmiin perustuvaa lähestymistapaa - kehitettävä automatisoidut EU:ssa sovellettavat riskiprofiilit perinteisiä omia varoja ja yhteistä kauppapolitiikkaa varten ja arvioitava kriittisesti jäsenvaltioiden yksinkertaistamiskäytäntöjä - kannustettava jäsenvaltioita tietokoneistamaan kaikki tuontiin sovellettavien yksinkertaistettujen menettelyjen prosessiin liittyvät tekijät ja - kehotettava jäsenvaltioita lisäämään toimijoiden tietoisuutta niitä koskevista velvoitteista ja vastuualueista ja kannustettava mittaamaan, missä määrin toimijat noudattavat tullilainsäädäntöä. Johdanto 1. Tuontiin sovellettavat yksinkertaistetut tullimenettelyt muodostavat keskeisen osan EU:n tullipolitiikkaa: ne helpottavat toimijoiden liiketoimintaa, koska niiden ansiosta tullimuodollisuuksia ja tavaroiden luovutusta edeltävää valvontaa on vähemmän. Luvut vuodelta 2008 osoittavat, että noin 70 prosenttia kaikista tuontiin sovelletuista tullimenettelyistä on yksinkertaistettuja. Näin ollen katsotaan, että niillä on huomattavan suuri vaikutus perinteisten omien varojen keruuseen. 2. Euroopan tullilainsäädäntöä on jatkuvasti muutettu, jotta se mukautuisi kehittyviin teknisiin, taloudellisiin ja poliittisiin olosuhteisiin. Tämän seurauksena laadittiin uudistettu tullikoodeksi 2008 [1], mikä jälleen auttaa helpottamaan kaupankäyntiä. 3. Tässä tarkastuskertomuksessa analysoidaan seuraavia kahta olennaista tullimenettelyä, joiden avulla helpotetaan tavaroiden luovuttamista vapaaseen liikkeeseen: yksinkertaistetun ilmoituksen menettely ja kotitullausmenettely. Kyseisiä menettelyitä on käytetty jo kauan ja ne ovat käytössä laajalti EU:ssa. Niillä on keskeinen asema kaupankäynnin helpottamisessa. 4. Tavanomaisessa tuontia koskevassa tulimenettelyssä toimijan on esitettävä tavarat tullille, toimitettava vakiomuotoinen ilmoitus ja maksettava tullimaksut tai annettava vakuus niiden maksamisesta ennen kuin tavarat luovutetaan. Tulli voi tarkistaa asiakirjat ja/tai tarkastaa tavarat. 5. Usein tavaroita tuova toimija voi hakea lupaa käyttää yksinkertaistettuja menettelyjä. Niiden käyttö edellyttää ennalta annettua hyväksyntää. Kansallisten tulliviranomaisten olisi varmistettava hyväksyntää edeltävän tarkastuksen yhteydessä, että lupaa hakeva toimija on luotettava, arvioitava, voivatko ne toimittaa tarpeellisiksi katsomansa tarkastukset ja saatava vakuudet kannettavien tullien kattamiseksi. 6. Kun lupa yksinkertaistettujen menettelyjen käyttöön on myönnetty, toimija voi esittää tulli-ilmoituksen (joka voi olla vain osittain täytetty) tai kaupallisen asiakirjan (esim. laskun) (yksinkertaistetun ilmoituksen menettelyssä) tai tehdä pelkän merkinnän asiakirjoihinsa (kotitullausmenettelyssä). Toimija voi saada luvan esittää tavarat tullille yksinkertaistettua menettelyä soveltaen: tavarat luovutetaan vakuutta vastaan ja tullit kannetaan myöhemmin. Tämä nopeuttaa tulliselvitysprosessia kokonaisuudessaan, ja toimija saa tavarat käyttöönsä nopeammin. 7. Määrätyn ajan jälkeen – yleensä kuukauden päästä – toimija tekee kattavan ilmoituksen (täydentävä ilmoitus), jossa esitetään yhteenveto yksinkertaistetuista ilmoituksista/asiakirjoihin tehdyistä merkinnöistä ja johon täydennetään puuttuvat tiedot. Lisäksi se maksaa kannettavat tullit. 8. Tulliyksiköt luottavat yleensä siihen, että toimijan toimittamat tiedot ovat kattavia ja oikeellisia, ja luovuttamista edeltäviä tarkastuksia toimitetaan ainoastaan poikkeuksellisesti. 9. Koska suuri osa keskeisestä tiedosta annetaan myöhemmin täydentävässä ilmoituksessa, tarkastukset toimitetaan tavallisesti tavaroiden luovuttamisen jälkeen tarkastamalla tulliasiakirjat tai tekemällä täsmäytyksiä tai toimittamalla täysimääräisiä jälkitarkastuksia toimijan tiloissa. 10. EU:n tullilainsäädäntö muodostaa valvontatoimien oikeudellisen kehyksen ja velvoittaa riskinhallintaan. Komissio on ottanut käyttöön 1. tammikuuta 2009 voimaan tulleet yksinkertaistettujen menettelyjen valvontaa koskevat säännöt. Säännöt koskevat erityisesti lupaa edeltäviä tarkastuksia ja yhdenmukaistettuja edellytyksiä sekä kriteerejä, jotka toimijan on täytettävä ennen kuin sille myönnetään lupa käyttää yksinkertaistettuja menettelyjä. 11. Komission tavoitteena [2] on saada kansalliset tullihallinnot toimimaan aivan kuin ne muodostaisivat yhden kokonaisuuden ja tätä varten se on myös laatinut ohjeet (jotka eivät ole velvoittavia) yleisesti ottaen tullitarkastuksia varten ja erityisesti yksinkertaistettuja menettelyjä koskevia valvontatoimia varten. 12. Kaavio yksinkertaistetun ilmoituksen menettelystä ja kotitullausmenettelystä esitetään liitteessä I. Tarkastuksen sisältö ja lähestymistapa Tarkastuksen pääasiallinen tavoite 13. Tarkastuksessa arvioitiin seuraavia seikkoja: valvotaanko sääntelykehyksellä ja valvontaa koskevalla lähestymistavalla, jotka komissio on kehittänyt ja jotka jäsenvaltiot ovat panneet täytäntöön, yksinkertaistettuja menettelyjä vaikuttavalla tavalla, saadaanko niiden avulla kohtuullinen varmuus perinteisten omien varojen asianmukaisesta keruusta ja auttavatko ne varmistamaan, että toimijat täyttävät yhteisestä kauppapolitiikasta seuraavat velvoitteet. 14. Tarkastuksessa haettiin vastauksia seuraaviin kysymyksiin: a) Onko komissio kehittänyt asianmukaisen yksinkertaistettuihin menettelyihin sovellettavia tarkastuksia koskevan lähestymistavan, jossa otetaan huomioon kansainväliset parhaat käytännöt; onko komissio seurannut, että yksinkertaistettuja menettelyjä sovelletaan ja niitä koskevat valvontatoimet toteutetaan asianmukaisesti? b) Onko jäsenvaltioiden yksinkertaistettuja menettelyjä koskeviin valvontatoimiin soveltama lähestymistapa asianmukainen ja standardisoitu ja ovatko kyseiset valvontatoimet vaikuttavia? Tarkastuksen lähestymistapa ja tarkastusmenetelmä 15. Tarkastus oli kaksivaiheinen. Ensiksi tilintarkastustuomioistuin laati yksinkertaistettuja menettelyjä koskevan valvontamallin (ks. liite II) oman ja muiden organisaatioiden kokemuksen perusteella. Se analysoi nykykäytäntöä ottamalla yhteyttä EU:n ulkopuolisiin maihin ja kävi Maailman tullijärjestössä saadakseen tietoa kansainvälisistä yksinkertaistettujen menettelyjen valvontaa koskevista lähestymistavoista. 16. Tämän jälkeen tilintarkastustuomioistuin vertasi komission suosittelemaa valvontaa koskevaa lähestymistapaa valvontamalliin ja arvioi komission yksinkertaistettuihin menettelyihin soveltamaa seurantaa. 17. Toisessa vaiheessa tilintarkastustuomioistuin arvioi kyseisten strategioiden laatua ja yhdeksässä jäsenvaltiossa [3] yksinkertaistettuihin menettelyihin tosiasiallisesti kohdistettuja valvontatoimia ja vertasi niitä valvontamalliin. Näiden jäsenvaltioiden osuus kaikista EU:ssa vuonna 2008 kerätyistä perinteisistä omista varoista oli yli 60 prosenttia ja niissä käytettiin yksinkertaistettuja menettelyjä tuonti-ilmoituksiin huomattavissa määrin [4]. 18. Valvontastrategioiden ja kyseisissä jäsenvaltioissa tosiasiallisesti toteutettujen valvontatoimien laatu arvioitiin kyselyihin saatujen vastausten perusteella ja paikalla tehdyistä tarkastuksista ja walk through -testeistä saadun todentavan aineiston perusteella. Tilintarkastustuomioistuin tarkasti yhteensä 157 toimijan tiedostoa. Kaavio 1 Tarkastetut jäsenvaltiot ja niiden osuus perinteisten omien varojen keruusta vuonna 2008 +++++ TIFF +++++ 19. Tilintarkastustuomioistuin havaitsi vuotta 2007 koskevan tarkastuksen aikana puutteita yksinkertaistettujen menettelyjen käytössä useissa jäsenvaltioissa. Tarkastuksessa havaittiin erityisesti, että virheriskiä nosti yksinkertaistettujen menettelyjen osalta se, jos toimijat hakivat lupaa etuuskohteluun [5] tai jos ne toivat yhteiseen kauppapolitiikkaan liittyvien toimenpiteiden alaisia tavaroita [6]. 20. Tilintarkastustuomioistuin tarkasti kyseisissä jäsenvaltioissa toteutetussa satunnaisessa otannassa vuosilta 2005–2008 poimittujen 967 tulli-ilmoituksen laillisuuden ja asianmukaisuuden, jotta voitiin todeta, oliko kyseissä jäsenvaltioissa sovellettavilla valvontatoimilla estetty toisaalta perinteisten omien varojen menetykset siitä syystä, että niitä oli kannettu liian alhainen määrä ja toisaalta yhteisen kauppapolitiikan vastainen tuonti. Huomautukset Onko komissio kehittänyt asianmukaisen yksinkertaistettujen menettelyjen valvontatoimia koskevan lähestymistavan, jossa otetaan huomioon kansainväliset parhaat käytännöt, ja seurannut, että yksinkertaistettuja menettelyjä sovelletaan ja niitä koskevat valvontatoimet toteutetaan asianmukaisesti? 21. Yksinkertaistettuja menettelyjä on sovellettu jo kauan ja ne kodifioitiin tullikoodeksiin vuonna 1992 [7]. Tilintarkastustuomioistuin arvioi, missä määrin komissio on kehittänyt yksinkertaistettujen menettelyjen valvontaa koskevia yhteisiä standardeja ja miten se on hoitanut niiden varsinaisen täytäntöönpanon seurannan. Alkuperäinen sääntelykehys ei ollut riittävä, mutta sitä on parannettu vuoden 2009 alusta alkaen 22. EU:ssa alettiin vuonna 2008 soveltaa valtuutetun taloudellisen toimijan (AEO, Authorized Economic Operator) käsitettä. Valtuutettu taloudellinen toimija on yksinkertaistettujen tullimenettelyjen etuoikeutettu käyttäjä. Ennen kuin toimijalle myönnetään kyseinen asema, sen on täytettävä tietyt edellytykset ja kriteerit [8]. 23. Yhdenmukaistaakseen valtuutettua taloudellista toimijaa sekä yksinkertaistetun ilmoituksen menettelyä ja kotitullausmenettelyä käyttäviä toimijoita koskevat edellytykset ja kriteerit komissio antoi asetuksen [9], jossa otettiin 1. tammikuuta 2009 käyttöön ensimmäistä kertaa valvontatoimet, jotka on toteutettava, kun tulli antaa toimijoille luvan käyttää näitä edellä mainittuja menettelyjä. Asetuksessa otettiin niin ikään käyttöön laillinen velvoite, jonka mukaan jäsenvaltioiden on tietokoneistettava yksinkertaistetut menettelyt 1. tammikuuta 2011 mennessä. 24. Komissio on myös kehittänyt yksinkertaistettujen menettelyjen yhteisölupaa koskevat kattavat ohjeet [10]. Kyseisen luvan avulla toimijat voivat keskittää muodollisuudet luvan antavan jäsenvaltion tullihallintoon, vaikka tuonti tapahtuisikin toisessa jäsenvaltiossa. Vuonna 2008 komissio laajensi kyseisten ohjeiden sisältämien käsitteiden soveltamista yksinkertaistettuja menettelyjä koskeviin kansallisiin lupiin eli lupiin, joiden mukaan tuonti ja tullimuodollisuudet suoritetaan samassa jäsenvaltiossa, koska edellytykset ja kriteerit ovat kummankin luvan myöntämisen osalta samat. 25. Kehys vastaa tällä hetkellä suurelta osin yksinkertaistettuja menettelyjä koskevaa tilintarkastustuomioistuimen valvontamallia, ja siinä otetaan niin ikään huomioon kyseisenlaisia valvontatoimia koskevat kansainvälisesti hyväksytyt standardit [11]. 26. Komission antamissa ohjeissa ei kuitenkaan käsitellä tarkemmin seuraavia tekijöitä: - riskiarviointimenetelmän, kuten valtuutettua taloudellista toimijaa koskevan COMPACT-mallin [12], käyttö lupaa edeltävissä tarkastuksissa - välttämätön tarve toimittaa vähintään tietyt tarkastukset ennen luovutusta - täydentävien ilmoitusten ja yksinkertaistettujen ilmoitusten/asiakirjoihin tehtyjen merkintöjen automatisoidusta täsmäytyksestä saatava etu; täsmäytyksen avulla varmistetaan täydentävien ilmoitusten kattavuus - luotettavuuden varmistamisen mahdollistavista toimenpiteistä saatava etu (esim. mitataan, noudattavatko toimijat sääntöjä). Automatisoidun riskianalyysin käyttöä ei ole vielä tehty pakolliseksi 27. Euroopan parlamentin ja neuvoston asetukseen (EY) N:o 648/2005 [13] sisällytettiin velvoite, jonka mukaan tullivalvonnan on perustuttava automatisoitujen tietojenkäsittelymenetelmien avulla tehtävään riskianalyysiin, ja komissio kehitti EU:n laajuisen tietotekniikkaan perustuvan tullin riskinhallintajärjestelmän [14]. 28. Etusijalle asetettiin yhteisten kriteerien (riskiprofiilien) soveltaminen riskianalyysissa tavaroille heti niiden saapuessa EU:n alueelle turvallisuussyistä. Tällaisia profiileja ei ole tähän mennessä kehitetty EU:n tasolla tässä tarkoituksessa perinteisiä omia varoja tai yhteistä kauppapolitiikkaa varten. 29. Yksinkertaistetut menettelyt voidaan suorittaa manuaalisesti vuoden 2010 loppuun saakka ja täten (kansallisten tai EU:ssa sovellettavien) automatisoitujen riskiprofiilien soveltaminen riippuu tietokoneistamisen tasosta ja siitä, päättääkö yksittäinen jäsenvaltio todellakin toimittaa yksinkertaistettuja menettelyjä koskevan automatisoidun riskianalyysin. Tästä seuraa, että yksinkertaistettujen menetelmien käytön riskien (niin perinteisiin omiin varoihin liittyvien kuin muidenkin) hallintaan ei sovelleta yhteistä lähestymistapaa ennen kyseistä ajankohtaa. 30. Lisäksi useissa jäsenvaltioissa tulli hyväksyy kotitullausmenettelyn yhteydessä käytäntöjä, jotka tekevät mahdottomiksi riskianalyysien tai tarkastusten teon ennen tavaroiden luovuttamista. Näissä jäsenvaltioissa EU:n tullilainsäädäntöä tulkitaan löyhästi, sillä lain mukaan tällainen käytäntö on sallittua ainoastaan poikkeuksellisissa olosuhteissa (ks. kohta 46). 31. Komissio ei ole antanut tarvittavaa opastusta välttääkseen sen, että tätä käytäntöä sovelletaan perusteettomasti ja liiallisesti, mikä haittaa automatisoidun riskianalyysin soveltamista siinäkin tapauksessa, että yksinkertaistetut menettelyt on täysin tietokoneistettu. Jälkitarkastuksia koskevat ohjeet eivät ole vielä kattavia 32. EU:n tullilainsäädäntöä uudistaessaan komissio on helpottanut kaupankäyntiä ja vähentänyt luovutusta edeltäviä tullitarkastuksia. Tämä olisi kompensoitava lisäämällä yhteiseen riskiperusteiseen lähestymistapaan perustuvaa tullivalvontaa, joka toteutetaan erityisesti tapahtuman jälkeen. 33. Jälkitarkastusten standardisoinnin osalta komissio laati vuonna 2007 kaikki tullimenettelyt kattavan Tullin yritystarkastusoppaan [15]. Tässä oppaassa ei oteta huomioon riskiä, joka koskee perinteisten omien varojen menetystä vanhentumisajan [16] vuoksi, eikä tarkastusmetodologiaa koskevassa osuudessa käsitellä sellaisia keskeisiä tekijöitä kuten riskinarviointiin käytettävät välineet, otantamenetelmät ja tarkastusriskit. Komissio kohdisti tarkastuksensa nimenomaan yksinkertaistettuihin menettelyihin ensimmäistä kertaa vuonna 2008 34. Verotuksen ja tulliliiton pääosaston vastuulla on varmistaa, että EU:n tullilainsäädäntöä sovelletaan yhdenmukaisesti, ja täten saada kansalliset tullihallinnot toimimaan aivan kuin ne muodostaisivat yhden kokonaisuuden. Budjettipääosasto toimittaa perinteisiä omia varoja koskevia tarkastuksia ja myös tarkistaa samalla, että voimassa olevaa tullilainsäädäntöä noudatetaan. 35. Tilintarkastustuomioistuin havaitsi puutteita yksinkertaistettujen menettelyjen käytössä vuonna 2007 useissa jäsenvaltioissa [17] ja päätti näin ollen toimittaa kyseisen täysimittaisen tarkastuksen. 36. Budjettipääosasto valitsi yksinkertaistetut menettelyt ensimmäistä kertaa tarkastettavaksi erityisaiheeksi vuonna 2008. Se tarkasti seitsemän jäsenvaltiota ja havaitsi niissä joukon puutteita (vrt. taulukko 1). 37. Verotuksen ja tulliliiton pääosasto perusti vuonna 2006 toiminnon, jonka avulla seurataan, että EU:n tullilainsäädäntöä sovelletaan yhdenmukaisesti. Se sisällytti yksinkertaistettujen menettelyjen osa-alueiden seurannan seurantaohjelmiinsa vuosiksi 2009 ja 2010. 38. Yksinkertaistettujen menettelyjen käyttöön liittyvien riskien todennäköisyys kasvaa seuraavista syistä: valvontatoimien asianmukaista kehystä on pakko soveltaa vasta vuodesta 2009 alkaen, perinteisiin omiin varoihin ja yhteiseen kauppapolitiikkaan kohdistuvilta luovutusta edeltäviltä tarkastuksilta puuttuu yhteinen automatisoitu riskianalyysi ja jälkitarkastuksia koskevat ohjeet eivät ole kattavia. Taulukko 1 Yhteenveto budjettipääosaston vuonna 2008 toimittaman yksinkertaistettuja menettelyjä koskevan tarkastuksen havainnoista | Puutteet | Jäsenvaltio | DE | IE | ES | FR | PL | FI | UK | Lupamenettely | | | | | | | | Luovutusta edeltävät tarkastukset | | | | | | | | Riskianalyysin käyttö | | | | | | | | Yksinkertaistamiseen tähtäävät käytännöt | | | | | | | | Jälkitarkastukset | | | | | | | | Soveltavatko jäsenvaltiot yksinkertaistettujen menettelyjen valvontatoimiin asianmukaista ja standardisoitua lähestymistapaa ja ovatko kyseiset valvontatoimet vaikuttavia? 39. Tilintarkastustuomioistuin arvioi yhdeksässä jäsenvaltiossa valvontatoimet ja tarkastuksiin sovellettavat lähestymistavat ja vertasi niitä valvontamalliinsa. Tässä yhteydessä tarkastettiin 157 toimijan tiedostoa. Lisäksi tilintarkastustuomioistuin mittasi valvontatoimien vaikuttavuuden tulli-ilmoituksista poimittujen otosten avulla. Tilintarkastustuomioistuin tarkasti yhteensä 967 tulli-ilmoitusta. Jäsenvaltiot sovelsivat omia lähestymistapojaan: eroja oli valvontatoimien kaikissa vaiheissa 40. Kaikissa jäsenvaltioissa oli käytössä yksinkertaistettuja menettelyjä koskevat kansalliset ohjeet ja valvontatoimiin sovellettiin tässä yhteydessä omia metodologioita. Yksinkertaistettuja menettelyjä koskevan prosessin eri vaiheissa (ennen lupaa, menettelyjä sovellettaessa ja niiden jälkeen) suoritettujen valvontatoimien laadussa ja määrässä oli jäsenvaltiokohtaisia eroja. Liitteessä III esitetään yhteenveto kussakin tarkastetussa jäsenvaltiossa toteutettujen valvontatoimien laadusta ja määrästä valvontamallistandardeihin nähden. Lupaa edeltävä valvontavaihe Alankomaiden tulliyksiköillä oli paras lupaa edeltäviä tarkastuksia koskeva käsite, mutta sen soveltamista ei pystytty osoittamaan 41. Toimijoilla, joilla on lupa käyttää yksinkertaistettuja menettelyjä, on etuna se, että tulliselvitysprosessi on nopeampi ja luovutusta edeltäviä tavaroiden tarkastuksia on vähemmän. Ainoastaan luotettavilla toimijoilla [18] pitäisi olla mahdollisuus tähän järjestelyyn. Toimijoiden luotettavuus olisi arvioitava ennen luvan antamista toimitettavan perusteellisen tarkastuksen avulla, ja samalla pitäisi arvioida toimijan liiketoimintariskit ja suositella, miten usein ja miten intensiivisesti toimijan toimintaa olisi arvioitava (valvontasuunnitelma) luvan myöntämisen jälkeen. 42. Yhdeksästä tarkastetusta jäsenvaltiosta Alankomailla oli paras lupaa edeltävien tarkastusten käsite, joka vastaa täysin tilintarkastustuomioistuimen valvontamallia. Tilintarkastustuomioistuin löysi kuitenkin vain vähän näyttöä siitä, että Alankomaiden tulli olisi soveltanut kyseistä lähestymistapaa. Muissa tarkastetuissa jäsenvaltioissa sovelletut lähestymistavat olivat usein puutteellisia. 43. Jäsenvaltiot eivät myöskään aina voineet osoittaa, että ennen luvan myöntämistä olisi toimitettu tarkastus, jossa oli arvioitu sisäisiä valvontatoimia ja toimijan hallinnollista organisaatiota. Tilintarkastustuomioistuimen tarkastamista luvista ei ollut useinkaan mahdollista havaita yhteyttä tarkastuskertomuksiin. Ainoastaan Belgian tulli pystyi antamaan järjestelmällisesti tyydyttävää näyttöä lupaa edeltävistä tarkastuksista. Toimijoihin kohdistuvien riskiarviointien tai valvontasuunnitelmien laatimisesta saatiin vain vähän näyttöä. 44. Taulukossa 2 esitetään yksityiskohtaisemmin tilintarkastustuomioistuimen havainnot lupaa edeltävistä tarkastuksista. Taulukko 2 Lupaa edeltävien tarkastusten arviointi Huom. : tyydyttävä; osittain tyydyttävä; epätyydyttävä. Lupaa edeltäviä tekijöitä ei tarkastettu Irlannin osalta. Valvontamallistandardit | BE | FR | IT | HU | NL | SI | SE | UK | Tarkastettujen toimijoita koskevien tiedostojen määrä | 17 | 20 | 20 | 16 | 18 | 17 | 22 | 20 | Tarkastus toimitettu / tarkastuskertomus saatavilla | | | | | | | | | Hallinnollinen organisaatio / sisäiset valvontatoimet tarkastettu | | | | | | | | | Kirjanpitojärjestelmä / muut järjestelmät tietotekniikkajärjestelmä mukaan lukien tarkastettu | | | | | | | | | Vakavien rikkomusten olemassaolo tarkastettu | | | | | | | | | Taloudellinen vakavaraisuus tarkastettu | | | | | | | | | Toimijaa koskeva riskiarviointi suoritettu | | | | | | | | | Valvontasuositus (valvontasuunnitelma) | | | | | | | | | Varmuuteen liittyvät tekijät (esim. koulutus) | | | | | | | | | Lupaprosessin aikaiset valvontatoimet – luovutusta edeltävät tarkastukset Yksinkertaistettuja menettelyjä sovellettiin liikaa kotitullausmenettelyyn 45. Yksinkertaistetut menettelyt merkitsevät sitä, että ennen luovutusta toimitetaan vähän tarkastuksia. Tilintarkastustuomioistuin kuitenkin katsoo, että vähimmäismäärä automatisoituun riskianalyysiin perustuvia tarkastuksia olisi tässä vaiheessa toimitettava, jotta ylläpidettäisiin jonkinlaista epävarmuutta toimijoiden keskuudessa mahdollisten tarkastusten suhteen, havaittaisiin yhteisen kauppapolitiikan sääntöjen vastainen tuonti ja vältettäisiin se, että perinteisiä omia varoja jää saamatta liian vähäisten maksujen vuoksi. 46. EU:n tullilainsäädännössä vaaditaan, että toimijoiden on esitettävä tavarat tai ilmoitettava tullille aikomuksestaan saada tavarat luovutetuiksi vapaaseen liikkeeseen. Tämä pätee myös yksinkertaistettuihin menettelyihin. Kotitullausmenettelyn yhteydessä tulli voi kuitenkin antaa luvan "yliyksinkertaistamiseen" (erivapauteen) poikkeuksellisissa ja perustelluissa tapauksissa [19], jolloin toimijan ei tarvitse ilmoittaa tullille jokaisesta yksittäisestä lähetyksestä ja aikomuksestaan saada lähetys luovutetuksi vapaaseen liikkeeseen (ks. kohta 30). 47. Viidessä yhdeksästä tarkastetusta jäsenvaltiosta kotitullausmenettelyä soveltavat toimijat saavat soveltaa edellä mainittua "yliyksinkertaistamista" (erivapautta) säännöllisesti [20], vaikka lainsäädännön mukaan tämänkaltainen yksinkertaistaminen hyväksytään vain tietyissä erityistapauksissa. Komissio havaitsi vuonna 2008 vastaavanlaisia käytäntöjä Saksassa, Espanjassa ja Suomessa (vrt. taulukko 1). 48. Vaikka jotkin jäsenvaltiot totesivat, että tällaisen "yliyksinkertaistamisen" käyttö voitiin väliaikaisesti keskeyttää, jotta tulli voi tarkastaa tavarat, ne eivät pystyneet osoittamaan, että näin itse asiassa tehtiin. Näin ollen kyseisissä jäsenvaltioissa toimitettiin kotitullausmenettelyn yhteydessä vähän tai ei lainkaan tarkastuksia ennen luovutusta. Luovutusta edeltäviä automatisoituja riskianalyysejä tehdään vähän perinteisiä omia varoja ja yhteiseen kauppapolitiikkaan liittyviä tekijöitä koskevissa tarkastuksissa. 49. Riskianalyysien käytöstä tullivalvonnassa tuli oikeudellinen velvoite 1. tammikuuta 2007 ja ainoastaan tulli-ilmoitusprosessin osaksi integroidut automatisoidut riskiprofiilit voivat riittävällä tavalla suojata EU:n taloudellisia ja kauppapoliittisia etuja. 50. Ranska ja Slovenia olivat ainoat jäsenvaltiot, joiden automatisoidut riskiprofiilit käsittivät perinteisiä omia varoja ja yhteiseen kauppapolitiikkaan liittyviä tekijöitä kaikkien yksinkertaistettujen menettelyjen osalta. Ruotsissa ja Alankomaissa kyseiset profiilit koskivat ainoastaan yksinkertaistetun ilmoituksen menettelyä. 51. Kun riskien kannalta olennaisia tekijöitä tuli ilmi luovutusta edeltävissä tarkastuksissa, ne olivat yleisesti ottaen asianmukaisesti kirjattuja ja seurannan kohteena ja niitä koskevat tiedot oli syötetty riskienhallintajärjestelmään. Belgiassa havaittiin kuitenkin erityisesti keskustasolla puutteita riskien kannalta merkittävän tiedon kulussa. 52. Taulukossa 3 esitetään yksikohtaisesti tilintarkastustuomioistuimen havainnot, jotka koskevat tarkastetuissa jäsenvaltioissa toimitettuja luovutusta edeltäviä tarkastuksia. Taulukko 3 Luovutusta edeltävien tarkastusten arviointi Huom. : tyydyttävä; osittain tyydyttävä; epätyydyttävä. Valvontamallistandardit | BE | FR | IE | IT | HU | NL | SI | SE | UK | Tarkastettujen toimijoita koskevien tiedostojen määrä | 17 | 20 | 7 | 20 | 16 | 18 | 17 | 22 | 20 | "Yliyksinkertaistaminen" (erivapaus) kotitullausmenettelyssä | | | | | | | | | | Perinteisiä omia varoja koskevien tarkastusten vähimmäismäärä | | | | | | | | | | Perinteisiä omia varoja koskevat automatisoidut riskiprofiilit | | | | | | | | | | Automatisoitut satunnaisotantaan perustuvat tarkastukset | | | | | | | | | | Saatujen tietojen käyttäminen riskinhallinnassa | | | | | | | | | | Lupaprosessin aikaiset valvontatoimet – täydentäviä ilmoituksia koskevat tarkastukset 53. Yksinkertaistettuja menettelyjä käyttävän toimijan on täydennettävä tulli-ilmoitukset valmiiksi säännöllisin väliajoin ja tämä tapahtuu toimittamalla yksityiskohtainen täydentävä ilmoitus. Tullin olisi automatisoidun riskianalyysin avulla otettava kohteeksi otos tapahtumia ja tarkastettava ne. Tarkastusten osana olisi arvioitava relevantit tulliasiakirjat (laskuja, todistuksia, lisenssejä jne.), jotta havaittaisiin liian vähäiset perinteisten omien varojen maksut tai tuonti, jonka osalta puuttuvat yhteisen kauppapolitiikan kannalta olennaiset asiakirjat. Tarvittaessa olisi välittömästi ryhdyttävä korjaaviin toimiin. Slovenia toimii vertailukohtana täydentävien ilmoitusten tarkastuksissa 54. Tilintarkastustuomioistuin havaitsi, että täydentävät ilmoitukset toimitettiin sähköisesti kaikissa tarkastetuissa jäsenvaltioissa. Näistä kuudessa jäsenvaltiossa [21] tulliasiakirjoihin kuitenkin kohdistettiin joko vähän tai ei lainkaan tarkastuksia ja automatisoitua, perinteisiin omiin varoihin liittyvää riskianalyysia sovellettiin yksinkertaistettuihin menettelyihin tässä vaiheessa ainoastaan neljässä [22] jäsenvaltiossa. 55. Yksinkertaistetut tapahtumat (eli yksinkertaistetut ilmoitukset – "yksinkertaistetun ilmoituksen menettelyssä" – ja merkinnät toimijan asiakirjoissa – "kotitullausmenettelyssä") olisi täsmäytettävä systemaattisesti täydentävään ilmoitukseen, jotta saataisiin varmuus siitä, että täydentävä ilmoitus on kattava ja oikeellinen. Tämä täsmäytys olisi automatisoitava mikäli mahdollista ja virheet olisi otettava seurantaan. 56. Ranskassa ja Sloveniassa tietojenkäsittelyjärjestelmät olivat yksinkertaistettujen menettelyjen osalta tietokoneistettu siinä määrin, että kaikki yksinkertaistetut menettelyt voitiin täsmäyttää automatisoidusti. Joissakin [23] jäsenvaltioissa automatisoitua täsmäytystä sovellettiin ainoastaan yksinkertaistetun ilmoituksen menettelyyn tai niissä tehtiin silloin tällöin manuaalisia täsmäytyksiä. Taulukossa 4 esitetään yksityiskohtaisemmin havainnot tarkastetuissa jäsenvaltioissa toimitetuista täydentäviä ilmoituksia koskevista tarkastuksista. Taulukko 4 Täydentäviä ilmoituksia koskevien tarkastusten arviointi Huom. : tyydyttävä; osittain tyydyttävä; epätyydyttävä; e.s.: ei sovellettavissa. Valvontamallistandardit | BE | FR | IE | IT | HU | NL | SI | SE | UK | Tarkastettujen toimijoita koskevien tiedostojen määrä | 17 | 20 | 7 | 20 | 16 | 18 | 17 | 22 | 20 | Tietotekniikan avulla tehdyt täydentävät ilmoitukset | | | | | | | | | | Tapahtumatarkastukset | | | | | | | | | | Automatisoidut perinteisiä omia varoja koskevat riskiprofiilit | | | | | | | | | | Automatisoidut satunnaisotantaan perustuvat tarkastukset | | | | | | | | | | Automatisoitu tietojen täsmäytys | e.s. | | | e.s. | e.s. | | | | | Systemaattinen manuaalinen täsmäytys | | e.s. | | | | | e.s. | | | Saatujen tietojen käyttäminen riskinhallinnassa | | | | | | | | | | Jälkitarkastukset 57. Yksinkertaistettujen menettelytapojen luonne jo antaa ymmärtää, että prosessin yhteydessä toimitetaan vähän valvontatoimia ja että tulli luottaa siihen, että toimijoiden luvan myöntämisen jälkeen antamat tiedot ovat oikeellisia. Ainoa vaikuttava tapa saada kohtuullinen varmuus siitä, että tämä luottamus on perusteltua, on toimittaa riittävän usein hyvin suunniteltuja ja perusteellisia jälkitarkastuksia. Näiden tarkastusten tulisi kohdistua sekä toimijoiden järjestelmiin (sisäinen valvonta, tietotekninen järjestelmä ja kirjanpito) ja tapahtumaotokseen sekä perustana olevaan kirjanpitoaineistoon. Kyseisissä tarkastuksissa olisi otettava huomioon toimijan liiketoiminnasta johtuvat, tulliin kohdistuvat riskit, ja erityisesti niissä olisi huomioitava riski siitä, että tulleja ei voitaisi enää kantaa, koska ne ovat vanhentuneet. 58. Kansalliset yksiköt eivät useinkaan käyttäneet komission laatimaa "tullin yritystarkastusopasta" ja käyttivät siinä tapauksessa omia metodologioitaan. Vaikka kyseiset yksiköt pyrkivät soveltamaan johdonmukaista lähestymistapaa tarkastuksiin esimerkiksi vakioitujen tarkastuslistojen, raportointitapojen ja toimijaan liittyvien riskien arviointimallien avulla, tullin tarkastajat sovelsivat omia lähestymistapojaan ja dokumentointi tarkastettujen toimijoiden tiedostoissa oli usein epäjohdonmukaista ja/tai se ei kattanut tarvittavia tietoja. 59. Jäsenvaltioilla oli yleisesti ottaen kansallisia tai alueellisia valvontasuunnitelmia, joiden valvontatavoitteet olivat laajat. Tilintarkastustuomioistuin havaitsi kuitenkin harvoin näyttöä siitä, että sen otokseen poimituille toimijoille olisi tosiasiallisesti annettu tarkastusten tiheyttä tai valvonnan luonnetta koskeva suositus lupaprosessin aikana tehdyn riskiarvioinnin seurauksena. Jälkitarkastuksia ei toimitettu riittävän usein 60. Seitsemässä yhdeksästä tarkastetusta jäsenvaltiosta toimitettiin jälkitarkastuksia, joiden yhteydessä tarkastettiin riittävän suuri määrä tapahtumia ja toimijoiden liikekirjanpito, mutta ainoastaan Unkarissa tilanne oli tyydyttävä: siellä kyseisiä tarkastuksia toimitettiin niin usein, että niiden perusteella saatiin kohtuullinen varmuus siitä, että vanhentumisajalla ei ollut vaikutusta tulleihin. Tällaisia tarkastuksia toimitettiin erityisen vähän Ruotsissa ja Yhdistyneessä kuningaskunnassa. 61. Neljässä yhdeksästä tarkastetusta jäsenvaltiosta toimijoiden järjestelmiä ja tietoteknisiä järjestelmiä koskevat jälkitarkastukset eivät olleet asianmukaisia. Ainoastaan Alankomaissa ja Yhdistyneessä kuningaskunnassa on käytössä strukturoitu toimijoiden toimintaa koskeva tarkastus (säännönmukaisuuden mittaaminen). Taulukossa 5 esitetään yksityiskohtaisemmin tilintarkastustuomioistuimen jälkitarkastuksista tekemät havainnot. 62. Yksinkertaistettujen menettelyjen valvonnan vaikuttavuudesta ei saada riittävää varmuutta valtaosassa tarkastetuista jäsenvaltioista, koska sovellettu tarkastusmetodologia on puutteellinen, suunnittelu on heikkoa ja näitä menettelyjä käyttäviä toimijoita koskevia jälkitarkastuksia ei toimiteta riittävän usein, eivätkä tarkastukset ole tarpeeksi perusteellisia. Tämä kasvattaa riskiä, että EU:n talousarviosta jää puuttumaan tullimaksuja tai että tuonti ei täytä yhteiseen kauppapolitiikkaan liittyvistä toimenpiteistä johtuvia velvoitteita. Taulukko 5 Jälkitarkastusten arviointi Valvontamallistandardit | BE | FR | IE | IT | HU | NL | SI | SE | UK | Tarkastettujen toimijoita koskevien tiedostojen määrä | 17 | 20 | 7 | 20 | 16 | 18 | 17 | 22 | 20 | Asianmukainen/johdonmukainen tarkastusmetodologia | | | | | | | | | | Järjestelmätarkastus (tietotekniset järjestelmät mukaan luettuina) | | | | | | | | | | Ehtojen noudattamista koskevat tarkastukset | | | | | | | | | | Tapahtumia/tilejä koskevat tarkastukset | | | | | | | | | | Tarkastuksia riittävän usein | | | | | | | | | | Prosentuaalinen määrä toimijoita, joita ei ollut tarkastettu kolmeen vuoteen | 71 | 70 | 57 | 15 | 6 | 39 | 18 | 91 | 90 | Tarkastuskertomusten seuranta | | | | | | | | | | Huom.: tyydyttävä; osittain tyydyttävä; epätyydyttävä. | Valvontatoimet eivät olleet vaikuttavia jäsenvaltioissa 63. Tilintarkastustuomioistuin mittasi valvontatoimien vaikuttavuuden tulli-ilmoituksista poimittujen otosten avulla. Liitteessä IV esitetään maakohtaiset tiedot tilintarkastustuomioistuimen tarkastamien ilmoitusten määristä ja havaituista virheistä. 64. Otokset jaettiin kahteen luokkaan. Ensimmäiseen luokkaan kuuluivat viime aikoina tehdyt ilmoitukset (vuodelta 2008). Niiden arvioinnin tarkoituksena oli saada selville, oliko nykyisin käytössä olevilla valvontatoimilla tosiasiallisesti estetty virheitä. Toiseen luokkaan kuuluivat ilmoitukset edellisiltä vuosilta (vuodelta 2006 tai sitä aikaisemmat). Tarkoituksena oli selvittää, oliko virheitä havaittu ja korjattu jälkitarkastusten seurauksena. Valvontatoimien vaikuttavuus vuotta 2008 koskevissa otoksissa 65. Vuoden 2008 osalta poimittiin kaksi otosta, jotka liittyivät jäsenvaltion kaikilta tullitoimipaikoilta peräisin oleviin tietoihin ja koskivat kahta eri perusjoukkoa: a) taloudellinen otos: noin 30 ilmoitusta jäsenvaltiota kohden; tarkoituksena oli tarkastaa perinteisiin omiin varoihin liittyviä tekijöitä eli oliko etuuskohtelua sovellettu asianmukaisen todentavan asiakirjan (esim. alkuperätodistus) perusteella oikein b) muu kuin taloudellinen otos: noin 60 ilmoitusta jäsenvaltiota kohden; tarkoituksena oli tarkastaa yhteiseen kauppapolitiikkaan liittyviä tekijöitä eli tuontilisenssien olemassaolo ja asianmukainen käsittely (tekstiiliala) tai valvonta-asiakirjat (rauta- ja teräsala). Tulokset taloudellisesta otoksesta vuodelta 2008 66. Neljässä yhdeksästä tarkastetusta jäsenvaltiosta havaittiin vähintään 10 prosentin virhe-esiintyvyys [24] (ks. kaavio 2). 67. Toimijoilla oltava hallussaan asiaankuuluva tullidokumentaatio siltä varalta, että tulli haluaa toimittaa jälkitarkastuksen. Niille ilmoitetaan tästä velvoitteesta lupaprosessin aikana. Korkea virhe-esiintyvyys Ruotsissa (19 prosenttia) ja Irlannissa (40 prosenttia) johtui pääasiassa siitä, että tarvittavia asiakirjoja ei joko ollut tai niitä ei löytynyt. Tulokset muusta kuin taloudellisesta otoksesta vuodelta 2008 68. Lisenssejä ja valvonta-asiakirjoja annetaan ennalta vahvistetusta määrästä tavaroita. Jotta taattaisiin, että EU-markkinoille ei luovuteta tavaroita ilman pätevää asiakirjaa, määrät on merkittävä käyttöönotetuiksi lisenssiin ja tullin on varmennettava ne luovutushetkellä kunkin yksittäisen tuonnin osalta. Kaavio 2 Virhe-esiintyvyys (%) taloudellisessa otoksessa vuodelta 2008 +++++ TIFF +++++ 69. Ainoastaan Ruotsilla ja Yhdistyneellä kuningaskunnalla oli tietotekniikkaan perustuva järjestelmä, jonka avulla lisensseihin merkittiin käyttöönotetut määrät. Yhdistyneessä kuningaskunnassa toimijat voivat kuitenkin helposti olla välittämättä velvoitteesta ja jättää tallettamatta voimassa olevaa lisenssiä ja täten jättää merkitsemättä käyttöönotettua määrää luovutushetkellä. 70. Kaikki jäsenvaltiot Ruotsia ja Italiaa lukuun ottamatta merkitsivät käyttöönotetut määrät järjestelmällisesti tuontia seuraavan muutaman päivän tai kuukauden aikana eli yleensä silloin, kun täydentävä ilmoitus oli toimitettu. 71. Kaikkiaan 34:ssä 426 tapahtumasta (8 prosentissa) käyttöönotto merkittiin usean kuukauden kuluttua tavaroiden luovuttamisesta tai tulliviranomaiset eivät koskaan varmentaneet käyttöönottoa. Yhteensä 31 tapauksessa (7 prosentissa) tuontilisenssit/valvonta-asiakirjat eivät olleet voimassa tai ne eivät liittyneet tuotuihin tavaroihin. Jäsenvaltiot eivät myöskään voineet osoittaa 58 tapahtuman (14 prosentin) kohdalla, että tällainen asiakirja olisi itse asiassa ollut olemassa luovutushetkellä. Kyseisistä tapahtumista esitetään yhteenveto kaaviossa 3 [25]. Kaavio 3 Virhe-esiintyvyys (%) muussa kuin taloudellisessa otoksessa vuodelta 2008 +++++ TIFF +++++ 72. Taloudellisessa otoksessa virheet voidaan korjata kantamalla tullit, jos virheet havaitaan ennen kuin tullimaksumäärät vanhenevat. Sitä vastoin muussa kuin taloudellisessa otoksessa EU:n tuottajien etuihin vaikuttaa se, jos tuonti on tapahtunut ilman tarvittavia asiakirjoja. Jälkitarkastusten vaikuttavuus 73. Vuodelta 2006 [26] poimittiin kustakin jäsenvaltiosta noin 30 ilmoitusta sisältävä otos. Tarkoituksena oli tarkastaa perinteisiin omiin varoihin liittyviä tekijöitä eli se, sovellettiinko etuuskohtelua oikein, ja arvioida, oliko tulli korjannut havaitut virheet. 74. Kuudessa [27] yhdeksästä tarkastetusta jäsenvaltiosta havaittiin, että virhe-esiintyvyys oli korkea. Nämä jäsenvaltiot eivät pystyneet osoittamaan, että ne olisivat jälkeenpäin korjanneet kyseisiä virheitä jälkitarkastusten yhteydessä. Kullakin virheellä oli taloudellista merkitystä ja virheen seurauksena perinteisiä omia varoja maksettiin liian vähän. Tarkastetuissa 274 ilmoituksessa havaittiin 49 virhettä, joiden vuoksi tulleja jäi saamatta yhteensä 558000 euroa. Kyseiset määrät ovat vanhentuneet eikä niitä siis voida enää kantaa, eli ne puuttuvat lopullisesti EU:n talousarviosta. 75. Viidessä [28] näistä kuudesta jäsenvaltiosta toimijat eivät pystyneet toimittamaan pyydettyä tullidokumentaatiota kuukausienkaan kuluttua, mikä tarkoittaa, että kyseiset toimijat eivät pitäneet kiinni luvanannon yhteydessä tekemistään sitoumuksista. Kyseiset toimijat ovat epäluotettavia ja heidän piittaamaton käytöksensä muodostaa riskin perinteisille omille varoille ja EU:n tuottajille. Niille ei pitäisi antaa oikeutta käyttää yksinkertaistettuja menettelyjä. 76. Niissä kolmessa [29] jäsenvaltiossa, joissa jälkitarkastuksia toimitettiin hyväksyttävän usein (vrt. taulukko 5), tilintarkastustuomioistuimen tarkastajien testaamissa ilmoituksissa ei ollut virheitä. 77. Kaaviosta 4 käy ilmi virheiden kokonaisesiintyvyys vuodelta 2006 poimitussa otoksessa ja niiden tapausten osuus, joissa puuttui olennaisia asiakirjoja. 78. Nämä havainnot antavat aihetta epäillä yhdeksästä tarkastetusta jäsenvaltiosta kuuden osalta, valvotaanko niissä yksinkertaistettujen menettelyjen alaista tuontia vaikuttavalla tavalla eli siten että, estettäisiin varojen menetykset EU:n talousarviosta tai EU:n tuottajille koituva haitta. Kaavio 4 Virhe-esiintyvyys (%) taloudellisessa otoksessa vuodelta 2006 +++++ TIFF +++++ Päätelmät ja suositukset 79. Tilintarkastustuomioistuimen tarkastuksen tulokset osoittavat, että yksinkertaistettuja menettelyjä ei vielä valvota vaikuttavalla tavalla valtaosassa tarkastettuja jäsenvaltioita. Näin ollen ei ole kohtuullista varmuutta siitä, että perinteiset omat varat kannettaisiin oikein eikä siitä, että toimijat täyttäisivät yhteisestä kauppapolitiikasta johtuvat velvoitteensa. 80. Komission olisi varmistettava, että vuodesta 2009 alkaen sovellettu kehys toimii vaikuttavalla tavalla koko EU:ssa. Onko komissio kehittänyt asianmukaisen yksinkertaistettuihin menettelyihin kohdistettavia tarkastuksia koskevan lähestymistavan ja seurannut, että yksinkertaistettuja menettelyjä sovelletaan ja että niitä koskevat valvontatoimet toteutetaan asianmukaisesti? 81. Komissio on kehittänyt asianmukaisen lähestymistavan yksinkertaistettuihin menettelyihin kohdistuviin tarkastuksiin ja ottanut käyttöön sääntelykehyksen ja sen tueksi kattavat ohjeet, mutta ei ennen vuoden 2008 loppua. Tiettyjä osa-alueita, kuten riskianalyysiä käyttöä tai prosessin aikaisia valvontatoimia, on tarpeen parantaa (ks. kohdat 22–26). 82. Yksinkertaistetut menettelyt voidaan suorittaa manuaalisesti vuoden 2010 loppuun saakka, joten perinteiset omat varat tai yhteiseen kauppapolitiikkaan liittyvät tekijät huomioon ottavan, koko EU:n kattavan automatisoidun riskianalyysin soveltaminen tulee pakolliseksi vasta silloin. Lisäksi jäsenvaltiot hyväksyvät usein kotitullausmenettelyn yhteydessä käytäntöjä, jotka estävät soveltamasta automatisoitua riskianalyysia ennen luovutusta (ks. kohdat 27–31). 83. Jälkitarkastuksia koskevat ohjeet eivät ole vielä kattavia eikä komissio alkanut tarkastaa nimenomaan tuontiin sovellettavia yksinkertaistettuja menettelyjä kuin vasta vuonna 2008. Muu seurantatoiminta aloitettiin vasta äskettäin (ks. kohdat 32–38). 84. Komission olisi: - parannettava nykyistä sääntelykehystä ja ohjeita, joita sovelletaan yksinkertaistettuihin menettelyihin, tilintarkastustuomioistuimen valvontamallin perusteella - valvottava kehyksen soveltamista ja ohjeiden noudattamista jäsenvaltioissa - kehitettävä EU:ssa sovellettavat, perinteisiä omia varoja ja yhteistä kauppapolitiikkaa koskevat profiilit ja sisällytettävä ne tullin riskinhallintajärjestelmään - saatava jälkitarkastuksia koskevat ohjeet valmiiksi ja - otettava tilintarkastustuomioistuimen havainnot huomioon pohdittaessa, miten tullimenettelyjä vastaisuudessa yksinkertaistetaan. Soveltavatko jäsenvaltiot yksinkertaistettujen menettelyjen valvontatoimiin asianmukaista ja standardisoitua lähestymistapaa ja ovatko kyseiset valvontatoimet vaikuttavia? 85. Jäsenvaltiot eivät soveltaneet standardisoitua lähestymistapaa valvontatoimiin/tarkastuksiin yksinkertaistettujen menettelyjen eri vaiheissa, kuten lupaa edeltävissä tarkastuksissa tai jälkitarkastuksissa, ja käyttivät kyseisiin valvontatoimiin/tarkastuksiin usein puutteellisia menetelmiä. Tilintarkastustuomioistuimen tarkastuksessa kävi ilmi, että niiden valvontatoimet/tarkastukset eivät useinkaan olleet vaikuttavia eivätkä jäsenvaltiot aina noudattaneet komission antamia ohjeita (ks. kohta 40). 86. Tarkastuksessa havaittiin merkittävä määrä heikkolaatuisia tai huonosti dokumentoituja lupaa edeltäviä tarkastuksia. Tämä lisää riskiä, että epäluotettavat toimijat voivat käyttää yksinkertaistettuja menettelyjä (ks. kohdat 41–44). 87. Yksinkertaistettuja menettelyjä koskevan prosessin aikana toimitettujen, tavaroiden luovutusta koskevien tarkastusten lähestymistavat vaihtelivat ja olivat usein heikkolaatuisia (ks. kohdat 45–56): - "yliyksinkertaistamista" (erivapauksia) sovellettiin kotitullausmenettelyssä usein ja perusteetta ja automatisoitujen riskiprofiilien yleinen puuttuminen esti toimittamasta luovutusta edeltäviä tarkastuksia ja lisäsi riskiä, että tuonnissa ei noudateta yhteiseen kauppapolitiikkaan liittyvistä toimenpiteistä johtuvia velvoitteita ja/tai että perinteisiä omia varoja jää saamatta. - Täydentäviä ilmoituksia koskevia asiakirjatarkastuksia toimitettiin vähän ja riski kasvoi erityisesti sitä syystä, että yksinkertaistettuja ilmoituksia/merkintöjä toimijoiden asiakirjoihin ei täsmäytetty järjestelmällisesti täydentäviin ilmoituksiin. 88. Seitsemässä yhdeksästä tarkastetusta jäsenvaltiosta sovellettiin puutteellista tai osittain puutteellista tarkastusmetodologiaa ja suunnittelu oli heikkolaatuista. Kahdeksassa yhdeksästä tarkastetusta jäsenvaltiosta jälkitarkastusten toimittamisen tiheydessä ei otettu riittävällä tavalla huomioon tullien vanhentumisriskiä (ks. kohdat 57–62). 89. Luovutusta edeltävien ja sen jälkeisten tarkastusten puuttuminen ja erityisesti korkealaatuisten ja riittävän usein toimitettavien jälkitarkastusten puuttuminen kannustavat toimijoita piittaamattomuuteen. Tämä vuorostaan lisää riskiä, että säännönvastaisuudet jäävät havaitsematta, mikä johtaa siihen, että perinteisiä omia varoja jää saamatta tai että tuonnissa ei noudateta yhteisestä kauppapolitiikasta johtuvia velvoitteita (ks. kohdat 45–62). 90. Tulli-ilmoituksista poimitussa otoksissa havaittu suuri määrä virheitä osoittaa, että yksinkertaistettujen menettelyjen osalta (ks. kohdat 63–78): a) luovutusta edeltävät tarkastukset eivät ole vaikuttavia b) lisenssiä tai vastaavia asiakirjoja edellyttävien tavaroiden tuontia on vaikea seurata, jos käytössä ei ole luotettavaa tietotekniikkaan perustuvaa verkkohallinnointia c) monet toimijat eivät noudattaneet yksinkertaistettujen menettelyjen käyttöön liittyvän luvan antamisen yhteydessä tekemiään sitoumuksia ja d) jälkitarkastuksia ei toimiteta riittävän usein valtaosassa tarkastetuista jäsenvaltioista eikä niiden avulla estetty eikä havaittu virheitä riittävän hyvin. 91. Komission olisi: - kehotettava jäsenvaltioita panemaan viipymättä täytäntöön äskettäin luotu yksinkertaistettujen menettelyjen sääntelykehys ja menettelyn kaikissa vaiheissa tarkastuksiin sovellettava yhteinen lähestymistapa tilintarkastustuomioistuimen määrittelemän valvontamallin mukaisesti, - arvioitava kriittisesti jäsenvaltioiden "yliyksinkertaistamisen" (erivapauksien) hyväksymiskäytäntöjä ja annettava asiaa koskevaa opastusta erityisesti kun kyseessä ovat tullin toimintaa ennen luovutusta vaativat tavarat, - kannustettava kaikkia jäsenvaltioita tietokoneistamaan yksinkertaistettuja menettelyjä koskeva prosessi sekä siirtymään lisenssien ja vastaavien asiakirjojen sähköiseen hallinnointiin (verkossa tapahtuva käyttöönotettujen tavaroiden merkintä luovutushetkellä) sekä käyttämään perinteiset omat varat ja yhteiseen kauppapolitiikkaan liittyvät tekijät kattavia tietoteknisiä riskiprofiileja - kehotettava jäsenvaltioita lisäämään koulutusta toimijoille, jotta ne tulisivat entistä enemmän tietoisiksi yksinkertaistettujen menettelyjen käyttöön liittyvistä velvoitteistaan ja vastuualueistaan, ja - edistettävä toiminnan tuloksellisuuden mittaamista ja jäsenvaltioiden vertailevia arviointeja ja kannustettava jäsenvaltioita tehostamaan yksinkertaistettujen menettelyjen valvontakäytäntöjään. Tilintarkastustuomioistuin on hyväksynyt tämän kertomuksen Luxemburgissa 25. maaliskuuta 2010 pitämässään kokouksessa. Tilintarkastustuomioistuimen puolesta +++++ TIFF +++++ Vítor Manuel da Silva Caldeira presidentti [1] Euroopan parlamentin ja neuvoston asetus (EY) N:o 450/2008 (EUVL L 145, 4.6.2008, s. 1). [2] Tämä vastaa mm. yhteisön tullitoimintaa koskevasta toimintaohjelmasta 23 päivänä toukokuuta 2007 tehtyä Euroopan parlamentin ja neuvoston päätöstä N:o 624/2007/EY (Tulli 2013) (EUVL L 154, 14.6.2007, s. 25). [3] Belgia, Ranska, Italia, Unkari, Alankomaat, Slovenia, Ruotsi ja Yhdistynyt kuningaskunta. Irlannin osalta tarkastus toimitettiin esiselvityksen yhteydessä ja täten ennen kuin valvontamalli oli saatu valmiiksi. Tarkastuksen lähestymistapa oli vertaileva, minkä vuoksi kyseisen tarkastuksen tulokset esitetään rinnakkain muista tarkastetuista jäsenvaltioista saatujen tulosten kanssa. [4] Vuonna 2008 yksinkertaistettuja menettelyjä käyttävän tuonnin osuus kaikista tarkastettujen jäsenvaltioiden tuonti-ilmoituksista vaihteli 26 ja 93 prosentin välillä. [5] Kolmansista maista tuotavista tavaroista kannetaan tulli (EU:n talousarvion omat varat). Tietyissä olosuhteissa tullimaksua voidaan vähentää etuuskohtelukauppaa koskevien sopimusten perusteella, jos tuojalla on hallussaan tiettyjä asiakirjoja, kuten alkuperätodistuksia. [6] Tietty tuonti, kuten tekstiili- ja terästuonti, on yhteiseen kauppapolitiikkaan liittyvien seurantatoimenpiteiden alaista. Tarkoituksena on suojella EU:n tuottajien etuja. Jos toimijat haluavat tuoda kyseisiä tavaroita tietyistä maista, heillä on oltava luovutushetkellä tietyt tulliasiakirjat, kuten tuontilisenssit tai valvonta-asiakirjat. [7] Neuvoston asetus (ETY) N:o 2913/92 (EYVL L 302, 19.10.92, s. 1). [8] Komissio on laatinut kansallisille tulliviranomaisille kattavat ohjeet valtuutetun taloudellisen toimijan aseman hyväksymisestä (vrt. DOC TAXUD/2006/1450, 29. kesäkuuta 2007). [9] Komission asetus (EY) N:o 1192/2008 (EUVL L 329, 6.12.2008, s. 1). [10] TAXUD/1284/2005. [11] Muun muassa tarkistettu Kioton yleissopimus, jonka sopimuspuoli EU:sta tuli neuvoston päätöksellä 2003/231/EY (EUVL L 86, 3.4.2003, s. 21) ja sitä koskevat suuntaviivat. [12] TAXUD/2006/1452; valtuutettua taloudellista toimijaa koskeva COMPACT-malli (Compliance Partnership Customs and Trade) on menetelmä, jonka avulla arvioidaan toimijan liiketoimintaan liittyvät riskit analysoimalla toimijan hallinnollinen organisaatio ja sisäisen valvonnan järjestelmä. [13] EUVL L 117, 4.5.2005, s. 13. [14] Tullin riskinhallintajärjestelmän keskeiset toiminnot tulivat voimaan tammikuussa 2007 ja turvallisuutta koskevien toimintojen oli suunniteltu tulevan voimaan 1. heinäkuuta 2009, mutta tätä päämäärää ei saavutettu, koska tietyissä jäsenvaltioissa ei ole vielä päästy riittävälle tietokoneistamisen tasolle, ja näin ollen voimaantuloa lykättiin vuoden 2010 loppuun. [15] Tullin yritystarkastusopas kehitettiin osana Tulli 2007 -ohjelmaa. Kyseessä ovat komission ja jäsenvaltioiden sopimat ohjeet, joissa selitetään, miten jälkitarkastukset on toimitettava tullissa. Opas on käännetty 19 kielelle ja jaettu jäsenvaltioille. [16] Tavallisesti tullin kantamisen määräaika on kolme vuotta tuonnin jälkeen (vrt. asetus (ETY) 2913/92, 221 artiklan 3 kohta). [17] Vuodelta 2007 annettuun tarkastuslausumaan (DAS) liittyvän tarkastustyön yhteydessä tarkastettiin seuraavat jäsenvaltiot: Bulgaria, Tanska, Saksa, Espanja, Portugali ja Romania. [18] Toimijat, jotka noudattavat yksinkertaistettujen menettelyjen käyttöä koskevia lakisääteisiä ehtoja ja jotka antavat tarvittavan varmuuden siitä, että he ovat tietoisia asianomaisista velvoitteistaan. [19] Vrt. yhteisön tullikoodeksin soveltamista koskevien säännösten 266 artiklan 2 kohdan b alakohta: "Jos toimintojen säännönmukaisuuden valvonnalle ei aiheudu haittaa, tulliviranomaiset voivat: […] b) tietyissä erityisolosuhteissa kyseisten tavaroiden luonteen vuoksi ja toimintojen nopeuttamiseksi vapauttaa luvanhaltijan velvoitteesta antaa toimivaltaiselle tullitoimipaikalle tieto jokaisesta tavaroiden saapumisesta, […]". Neuvoston asetus (ETY) N:o 2454/93 (EYVL L 253, 11.10.1993, s. 1), sellaisena kuin se on muutettuna. [20] Unkari, Alankomaat, Slovenia, Ruotsi ja Yhdistynyt kuningaskunta. [21] Alankomaat, Belgia, Irlanti, Ranska, Ruotsi ja Yhdistynyt kuningaskunta. [22] Ranska, Italia, Unkari ja Slovenia. [23] Ruotsi, Alankomaat (automatisoitu täsmäytys yksinkertaistetun ilmoituksen menettelyssä), Belgia, Irlanti, Unkari, Alankomaat ja Yhdistynyt kuningaskunta (silloin tällöin manuaalisia täsmäytyksiä yksinkertaistetun ilmoituksen menettelyssä ja/tai kotitullausmenettelyssä). [24] Näiden virheiden kokonaismäärä on 358000 euroa, mutta ne voidaan kuitenkin vielä korjata kantamalla tulleja. Tullit on mahdollista kantaa kolmen vuoden kuluessa tullivelan syntymisestä. [25] Yhdistyneessä kuningaskunnassa käytössä oleva lisenssien ja valvonta-asiakirjojen hallinnointijärjestelmä todettiin epäluotettavaksi. Esitetty virhe-esiintyvyys koskee ainoastaan tosiasiallisesti havaittuja sisältövirheitä. Irlannissa testattu otos oli kooltaan paljon pienempi, koska se muodosti ainoastaan osan esiselvitystä. [26] Irlannin ja Yhdistyneen kuningaskunnan kohdalla poimittiin ilmoituksia vuodelta 2005, koska tarkastus toimitettiin vuonna 2008; Alankomaissa poimittiin käytännön syistä ilmoituksia osittain vuodelta 2007. [27] Alankomaat, Belgia, Irlanti, Ranska, Ruotsi ja Yhdistynyt kuningaskunta. [28] Belgia, Irlanti, Ranska, Ruotsi ja Yhdistynyt kuningaskunta. [29] Italia, Unkari ja Slovenia. -------------------------------------------------- LIITE I Yhteenveto yksinkertaistettujen menettelyjen ominaisuuksista [30] Yksinkertaistettujen menettelyjen oikeudellinen perusta on yhteisön tullikoodeksin [31] 76 artikla. Kyseisen asetuksen 76 artiklan 1 kohdan a–c alakohdassa vahvistetaan kolmen eri menettelyn ominaisuudet: a) epätäydellisen ilmoituksen menettely (tarkastusalan ulkopuolella) b) yksinkertaistetun ilmoituksen menettely c) kotitullausmenettely. Tullikoodeksin soveltamissäännösten [32] 253 artiklassa esitetään yleinen määritelmä kyseisten kolmen yksinkertaistetun menettelyn tarkoituksesta ja luonteesta. Tarkastuksen aiheena olevaa luovutusta vapaaseen liikkeeseen käsitellään yksityiskohtaisemmin tullikoodeksin soveltamissäännösten 254–267 artiklassa. EPÄTÄYDELLISEN ILMOITUKSEN MENETTELY EI KUULU TÄMÄN TARKASTUKSEN ALAAN EIKÄ SITÄ KÄSITELLÄ TÄSSÄ LIITTEESSÄ I. Yksinkertaistetun ilmoituksen menettely (tullikoodeksin soveltamissäännösten 253 artikla, 253 artiklan a-m alakohta ja 260–262 artikla) Tullikoodeksin soveltamissäännösten 253 artiklan 2 kohta: "Yksinkertaistetun ilmoituksen menettelyssä tavaroita voidaan asettaa kyseiseen tullimenettelyyn esittämällä yksinkertaistettu ilmoitus ja myöhemmin täydentävä ilmoitus, joka voi tapauksen mukaan olla luonteeltaan yleinen, jaksoittainen tai kokoava." Tullikoodeksin 76 artiklan 1 kohdan b alakohdassa säädetään: ... "tulliviranomaisten on […] sallittava […] että ilmoituksen sijasta annetaan kaupallinen tai hallinnollinen asiakirja, johon on liitetty tavaroiden asettamista kyseiseen tullimenettelyyn koskeva pyyntö […]". Menettely: a) edellyttää ennalta annettua lupaa (tullikoodeksin soveltamissäännösten 253 artikla, 253 artiklan a–m alakohta ja 260–262 artikla); tullin on tarkistettava perusteellisesti hakijan luotettavuus ja määritettävä kaikki releventit yksityiskohdat luvassa b) pitää sisällään tavaroiden esittämisen tullille. Menettely voidaan toteuttaa monella eri tavalla, mutta tavallisesti se toteutetaan seuraavalla tavalla: 1) Toimija esittää tavarat tullille ja toimittaa yksityiskohtaisen vakioilmoituksen sijasta joko yksinkertaistettua ilmoitusta koskevan kaavakkeen tai kaupallisen asiakirjan (esim. laskun). 2) Luovutusta vapaaseen liikkeeseen koskevat ilmoitukset prosessoidaan tavanomaiseen tapaan (päätökset verotuksellisten tai muiden kuin verotuksellisten tekijöiden tarkastamisesta). 3) Luvassa määritetyn kauden (yleensä kuukauden) lopussa toimija toimittaa täydentävän ilmoituksen, joka sisältää kaikki yksityiskohdat (tullausarvon määrittäminen, paino jne.) kustakin yksittäisestä yksinkertaistetusta ilmoituksesta, jotta voidaan laskea tullien määrä kauden kaikkien yksinkertaistettujen ilmoitusten osalta (tullit yhteensä). 4) Tullien kokonaismäärä kirjataan tullin tileihin viiden päivän kuluessa viitekauden, joka voi olla esim. kuukausi (vrt. tullikoodeksin 218 artiklan 1 kohta), päättymisestä ja se maksetaan tullikoodeksin 227 artiklan mukaisesti eli viitekuukautta seuraavan kuukauden 16. päivään mennessä. 5) Tapahtuman jälkeinen valvonta voidaan suorittaa joko tekemällä täydentävää ilmoitusta koskevia tarkastuksia tai toimittamalla perusteellisia jälkitarkastuksia toimijan luona sekä tarkastamalla toimijan kaupalliset asiakirjat ja tilit. II. Kotitullausmenettely (tullikoodeksin soveltamissäännösten 253 artiklan 3 kohta ja 263–267 artikla) 253 artiklan 3 alakohta: "Kotitullausmenettelyssä tavarat voidaan asettaa kyseiseen tullimenettelyyn asianomaisen tiloissa tai muissa tulliviranomaisten nimeämissä taikka hyväksymissä paikoissa." Tullikoodeksin 76 artiklan 1 kohdan c alakohdassa säädetään: ... "tulliviranomaisten on […] sallittava […] että tavarat ilmoitetaan kyseiseen menettelyyn merkitsemällä tavarat asiakirjoihin; tällöin tulliviranomaiset voivat olla vaatimatta, että tavaranhaltijan on esitettävä tavarat tullille." Menettely: a) edellyttää ennalta annettua lupaa (tullikoodeksin soveltamissäännösten 253 artikla, 253 artiklan a–m alakohta ja 263–267 artikla). Tullin on tarkistettava perusteellisesti hakijan luotettavuus ja määritettävä kaikki releventit yksityiskohdat luvassa. b) sisältää yleensä tullille tehtävän ilmoituksen tavaroiden saapumisesta toimijan tiloihin (tai muuhun tätä tarkoitusta varten nimettyyn paikkaan) ja aikomuksen saada tavarat luovutetuiksi. Menettely voidaan toteuttaa monella eri tavalla, mutta tavallisesti se toteutetaan seuraavalla tavalla: 1) Toimija saa tavarat tiloihinsa yleensä jonkin sellaisen tullijärjestelyn mukaisesti, johon hänellä on jo lupa (esim. passitus). 2) Yksinkertaistamisen tasosta riippuen toimija: - joko ilmoittaa tullille aikomuksestaan saada tavarat luovutetuiksi, merkitsee tavaroita koskevat tiedot kirjanpitoonsa ja odottaa kunnes tulli päättää, toimitetaanko ennen luovutusta tarkastuksia tai - merkitsee tavaroita koskevat tiedot suoraan kirjanpitoonsa, minkä seurauksena voi tapahtua luovutus vapaaseen liikkeeseen. 3) Yksinkertaistamisen tasosta riippuen tulli siis voi tai ei voi tarkastaa tavaroita ennen luovutusta. 4) Luvassa määritetyn kauden (yleensä kuukauden) lopussa toimija jättää täydentävän ilmoituksen, joka sisältää kaikki yksityiskohdat (tullausarvon määrittäminen, paino jne.) kunkin yksittäisen kirjanpitomerkinnän osalta, jotta voidaan laskea tullien määrä kauden kaikkien kirjanpitomerkintöjen osalta (tullit yhteensä). 5) Tullien kokonaismäärä kirjataan tullin tileihin viiden päivän kuluessa viitekauden, joka voi olla esim. kuukausi (vrt. tullikoodeksin 218 artiklan 1 kohta), päättymisestä ja se maksetaan tullikoodeksin 227 artiklan mukaisesti eli viitekuukautta seuraavan kuukauden 16. päivään mennessä. 6) Tapahtuman jälkeinen valvonta voidaan suorittaa joko tekemällä täydentävää ilmoitusta koskevia tarkastuksia tai toimittamalla perusteellisia jälkitarkastuksia toimijan luona sekä tarkastamalla toimijan kaupalliset asiakirjat ja tilit. Kaavio tavaroiden luovutusta vapaaseen liikkeeseen koskevista yksinkertaistetun ilmoituksen menettelystä ja kotitullausmenettelystä Vaihe Menettelytyyppi: | Yksinkertaistetun ilmoituksen menettely | Kotitullausmenettely | Vaihe 1 Luvananto | Muodollinen menettely (Hakemus g Lupa): lupa annetaan ennen menettelyätulli tarkastaa toimijan luotettavuuden ja muut edellytyksetprosessia koskevat yksityiskohdat selvitetään luvassa | Muodollinen menettely (Hakemus g Lupa): lupa annetaan ennen menettelyätulli tarkastaa toimijan luotettavuuden ja muut edellytyksetprosessia koskevat yksityiskohdat selvitetään luvassa | Vaihe 2 Tulliselvitys | Toimija: esittää tavarat tullilletoimittaa yksinkertaistetun ilmoituksen (esim. lasku) | Toimija: vastaanottaa tavarat / tavarat ovat hänen tiloissaan (tai nimetyssä paikassa)ilmoittaa tullille aikomuksestaan saada tavarat luovutetuiksi vapaaseen liikkeeseen ja merkitsee ilmoitusta koskevat tiedot asiakirjoihinsa (mahdollisesti erivapaus olla ilmoittamatta tietoja) | Tulli: rekisteröi yksinkertaistetun ilmoituksenpäättää, toimitetaanko tarkastusluovuttaa tavarat vapaaseen liikkeeseen | Tulli: vastaanottaa (tai ei) ilmoituksen toimijaltapäättää, toimitetaanko tarkastus (jos yhä mahdollista)luovuttaa tavarat (jos toimija ei ole jo niitä itse luovuttanut) | Vaihe 3 Täydentävä ilmoitus | Toimija: toimittaa täydentävän ilmoituksen (= yhteenveto kaikista kauden aikana tehdyistä yksinkertaistetuista ilmoituksista)maksaa tullien kokonaismäärän | Toimija: toimittaa täydentävän ilmoituksen (= yhteenveto kaikista kauden aikana tehdyistä kirjanpitomerkinnöistä)maksaa tullien kokonaismäärän | Tulli: merkitsee tullin määrän kirjanpitoonpäättää, suoritetaanko tapahtuman jälkeinen valvontatoimi | Tulli: merkitsee tullin määrän kirjanpitoonpäättää, suoritetaanko tapahtuman jälkeinen valvontatoimi | Vaihe 4 Jälkitarkastus | Toimija: säilyttää dokumentaatiota, jotta se olisi tullin käytettävissä | Toimija: säilyttää dokumentaatiota, jotta se olisi tullin käytettävissä | Tulli: päättää, toimitetaanko jälkitarkastus | Tulli: päättää, toimitetaanko jälkitarkastus | [30] Kaaviot esitetään liitteen lopussa. [31] Neuvoston asetus (ETY) N:o 2913/92, sellaisena kuin se on muutettuna. [32] Neuvoston asetus (ETY) N:o 2454/93 (EYVL L 253, 11.10.1993, s. 1), sellaisena kuin se on muutettuna. -------------------------------------------------- LIITE II Yksinkertaistettuja menettelyjä koskeva tilintarkastustuomioistuimen valvontamalli 1) Kriteerit tarkastuksiin, jotka toimitetaan ennen kuin toimija saa luvan a) Olisi tarkastettava, onko toimijalla asianmukaiset todisteet siitä, että se on noudattanut tullivaatimuksia, onko toimijan liikekirjanpitonsa hallinnointiin soveltama (tietotekniikka)järjestelmä tyydyttävä ja luotettava, onko toimija todistetusti taloudellisesti vakavarainen ja onko mahdollista tarkastaa tuontikieltojen ja rajoitusten noudattaminen. b) Olisi tarkastettava toimijan hallinnollinen organisaatio ja sisäiset valvontatoimet; tarkastuksen yhteydessä olisi tehtävä tarkastuskäynti toimijan tiloihin. c) Tarkastuksen aikana olisi yksilöitävä ja arvioitava toimijan liiketoimintaa koskevat riskit, ja niiden varalta olisi oltava asianmukaiset valvontatoimenpiteet. Kullekin toimijalle olisi laadittava jäljellä jääviä riskejä koskeva valvontasuunnitelma/suositus. d) Tarkastuksen tulokset olisi esitettävä kertomuksen muodossa. e) Toimijoita olisi neuvottava asianmukaisesti lupaprosessin aikana ja toimijoille olisi kerrottava, mitkä ovat niitä koskevat velvoitteet ja niiden liiketoimintaan vaikuttavat tulliriskit. f) Luvan tulisi olla tullin ja toimijan välillä kirjallisesti tehtävä muodollinen ja selkeä sitoumus, jossa määritetään heidän tekemänsä yhteistyö ja kunkin osapuolen oikeudet ja velvollisuudet. Lisäksi luvassa olisi mainittava, että toimijan velvollisuuksiin kuuluu ilmoittaa kaikista liiketoiminnassaan ja organisaatiossaan tapahtuvista muutoksista ja nimetä tulliasioista vastaava edustaja. 2) Kriteerit valvontatoimille [33], joita sovelletaan yksinkertaistettuihin menettelyihin eli yksinkertaistettuihin ilmoituksiin/asiakirjoihin tehtäviin merkintöihin ja täydentäviin ilmoituksiin a) Olisi toimitettava vähimmäismäärä riskiperusteisia luovutusta edeltäviä fyysisiä tarkastuksia ja asiakirjatarkastuksia, jotta toimijoiden keskuudessa voitaisiin pitää yllä epävarmuuden tunnetta mahdollisten tarkastusten suhteen, havaita sääntöjenvastainen tuonti ja välttää se, että perinteisiä omia varoja maksetaan liian vähän. b) Samoista syistä olisi toimitettava myös täydentäviä ilmoituksia koskevia laajoja asiakirjatarkastuksia. c) Olisi suoritettava täydentävien ilmoitusten ja yksinkertaistettujen ilmoitusten/toimijan asiakirjoihin tehtyjen merkintöjen automatisoitu täsmäytys, jolla varmistetaan, että täydentävät ilmoitukset ovat kattavia. d) Fyysisten tarkastusten ja asiakirjatarkastusten olisi perustuttava riskianalyysiin ja niissä olisi käytettävä asianmukaisia automatisoituja tietojenkäsittelytekniikoita, muun muassa satunnaisotantaa. e) Kyseisten tarkastusten tulokset olisi kirjattava asianmukaisesti ja niitä olisi hyödynnettävä riskienhallintajärjestelmässä; tullin olisi mitattava säännöllisesti toiminnan tuloksellisuutta ja täten varmistettava, että riskiprofiilit pysyvät vaikuttavina ja ajan tasalla. 3) Kriteerit yksinkertaistettuja menettelyjä koskeville jälkitarkastuksille [34] a) Olisi toimitettava säännöllisesti hyvin suunniteltuja jälkitarkastuksia, jotka perustuvat asianmukaiseen ja standardoituun tarkastusmetodologiaan, jossa otetaan huomioon toimijan liiketoimintaan liittyvät riskit ja tullien vanhentumisaikaan liittyvät riskit ja jossa tietyt toimijat on poimittu satunnaisotannalla. b) Tarkastukset olisi kohdistettava tapahtumiin tai erityisiin aiheisiin (esim. tullausarvon määrittäminen), järjestelmiin tietotekniikkajärjestelmät mukaan luettuina tai niissä olisi arvioitava, täyttääkö toimija yhä yksinkertaistettujen menettelyjen käytön ehdot. c) Tarkastushavainnot olisi esitettävä kertomuksen muodossa ja niihin olisi kohdistettava järjestelmällinen seuranta: tarkastustuloksia olisi hyödynnettävä riskienhallintajärjestelmässä. d) Olisi pantava täytäntöön laadunvarmennusta koskevia toimenpiteitä (arvioitaisiin esim. toimijoiden toimintaa tai sääntöjenmukaisuutta); lisäksi olisi lisättävä toimijoiden itsearviointia. [33] The minimum number of checks before release and on supplementary declarations should depend on the degree of risk associated with the imports concerned. For traders having only low-risk imports, an uncertainty factor should nevertheless be maintained by carrying out random checks. [34] In order to properly address the risk of time-barring of duties, ex-post audits targeting transactions should be carried at least every three years. The number of transactions to be checked in each ex-post audit should depend on the risks involved. A systems audit or an audit to assess whether the trader still meets the conditions for the use of simplified procedures can be carried out at longer intervals, but is always necessary if a system change (IT, other) occurs. -------------------------------------------------- LIITE III YHTEENVETO YHDEKSÄSSÄ TARKASTETUSSA JÄSENVALTIOSSA TEHDYISTÄ HAVAINNOISTA Huom. : tyydyttävä; osittain tyydyttävä; epätyydyttävä; e. s.: ei sovellettavissa. Valvontamallistandardit | BE | FR | IE | IT | HU | NL | SI | SE | UK | Tarkastettujen toimijoita koskevien tiedostojen määrä | 17 | 20 | 7 | 20 | 16 | 18 | 17 | 22 | 20 | Lupaa edeltävät tarkastukset Toimitettiinko toimijan tiloissa tarkastus, laadittiinko tarkastuskertomus ja oliko tarkastuskertomus saatavilla? | | | e. s. | | | | | | | Arvioitiinko toimijan hallinnollinen organisaatio ja sisäiset valvontatoimet? | | | e. s. | | | | | | | Tarkastettiinko kirjanpito- ja tietotekniikkajärjestelmä? | | | e. s. | | | | | | | Tarkastettiinko tullikoodeksin soveltamissäännösten 261 artiklan 2 kohdan ja 264 artiklan 2 kohdan lakisääteiset vaatimukset (esim. että vakavia rikkomuksia ei ole)? | | | e. s. | | | | | | | Tarkastettiinko toimijan taloudellinen vakavaraisuus? | | | e. s. | | | | | | | Suoritettiinko toimijaa koskeva riskiarviointi? | | | e. s. | | | | | | | Annettiinko riskiarvioinnin/tarkastustulosten perusteella valvontaa koskeva suositus (valvontasuunnitelma)? | | | e. s. | | | | | | | Sisälsikö lupaprosessi varmuuteen liittyviä tekijöitä (esim. koulutus, tiedotus tai koordinaattorit)? | | | e. s. | | | | | | | Lupaprosessin aikainen valvonta – luovutusta edeltävät tarkastukset Annettiinko kotitullausmenettelyyn (erivapaus) liittyviin yksinkertaistettuihin käytäntöihin lupa lainsäädännön mukaisesti? | | | | | | | | | | Oliko todellisuudessa toimitettu vähimmäismäärä luovutusta edeltäviä, perinteisiä omia varoja / yhteistä kauppapolitiikkaa koskevia tarkastuksia? | | | | | | | | | | Sovellettiinko perinteisiin omiin varoihin / yhteiseen kauppapolitiikkaan automatisoituja riskiprofiileja? | | | | | | | | | | Sisälsikö riskinhallinta automatisoidun satunnaistekijän? | | | | | | | | | | Seurattiinko riskien kannalta olennaisia tekijöitä (esim. riskiprofiilien toiminnan mittaus ja palaute)? | | | | | | | | | | Lupaprosessin aikainen valvonta – täydentäviä ilmoituksia koskevat tarkastukset Prosessoidaanko täydentävät ilmoitukset yleensä tietotekniikkaa käyttäen? | | | | | | | | | | Oliko todellakin toimitettu vähimmäismäärä laajoja asiakirjatarkastuksia? | | | | | | | | | | Sovellettiinko perinteisiin omiin varoihin / yhteiseen kauppapolitiikkaan automatisoituja riskiprofiileja? | | | | | | | | | | Sisälsikö riskinhallinta automatisoidun satunnaistekijän? | | | | | | | | | | Täsmäytettiinkö täydentävät ja yksinkertaistetut merkinnät automatisoidusti? | e. s. | | | e. s. | e. s. | | | | | Oliko täydentävien ja yksinkertaistettujen merkintöjen manuaalinen täsmäytys systemaattista? | | e. s. | | | | | e. s. | | | Seurattiinko riskien kannalta olennaisia tekijöitä (esim. riskiprofiilien toiminnan mittaus ja palaute)? | | | | | | | | | | Jälkitarkastukset Perustuvatko jälkitarkastukset asianmukaiseen tarkastusmetodologiaan (tarkastusvälineet ja johdonmukainen lähestymistapa)? | | | | | | | | | | Kohdistuvatko kyseiset tarkastukset järjestelmiin tietotekniset järjestelmät mukaan luettuina? | | | | | | | | | | Arvioidaanko kyseisten tarkastusten yhteydessä sitä, noudatetaanko lupaehtoja jatkuvasti? | | | | | | | | | | Toimitetaanko tarkastusten yhteydessä tapahtumatarkastuksia (liikekirjanpito mukaan luettuna)? | | | | | | | | | | Tehdäänkö tarkastuksia riittävän usein, jotta tullien vanhentumisaikaan liittyvä riski tulee otetuksi huomioon? | | | | | | | | | | Prosentuaalinen määrä toimijoita, joita ei tarkastettu niin usein, että olisi vältetty tullien vanhentuminen | 71 | 70 | 57 | 15 | 6 | 39 | 18 | 91 | 90 | Toteutetaanko tarkastuskertomusten seurantaa (hallinnoinnin valvonta, palautetieto)? | | | | | | | | | | -------------------------------------------------- LIITE IV YHTEENVETO OTOKSISSA HAVAITUISTA VIRHEISTÄ Huom.: Jäsenvaltioita kehotettiin toimittamaan puuttuva dokumentaatio vastauksissaan tilintarkastustuomioistuimen alustavia tarkastushavaintoja koskevaan kirjeeseen. Jos ne eivät pystyneet antamaan vaadittuja asiakirjoja, tämä katsottiin virheeksi. | BE | FR | IE | IT | HU | NL | SI | SE | UK | Taloudellinen otos 2008 Tarkastettujen tapahtumien määrä | 31 | 32 | 20 | 30 | 33 | 30 | 30 | 31 | 30 | Etuuskohtelua koskevasta asiakirjasta puuttui vastoin vaatimuksia maininta "annettu jälkikäteen". | 3 | 2 | 0 | 0 | 0 | 2 | 0 | 0 | 0 | Ei näyttöä suorasta kuljetuksesta | 1 | 1 | 0 | 1 | 0 | 0 | 0 | 3 | 1 | Ei toimitettu asiakirjaa/asiakirjoja | 0 | 0 | 8 | 0 | 1 | 0 | 0 | 0 | 0 | Muu sisältövirhe | 1 | 1 | 0 | 0 | 1 | 0 | 0 | 3 | 1 | Virheiden kokonaismäärä | 5 | 4 | 8 | 1 | 2 | 2 | 0 | 6 | 2 | Virheiden kokonaismäärä (%) taloudellisessa otoksessa 2008 | 16 | 13 | 40 | 3 | 6 | 7 | 0 | 19 | 7 | Virheet (%) johtuivat siitä, että keskeisiä asiakirjoja puuttui | 3 | 3 | 40 | 3 | 3 | 0 | 0 | 10 | 3 | Muu kuin taloudellinen otos 2008 Tarkastettujen tapahtumien määrä | 60 | 57 | 6 | 62 | 32 | 61 | 30 | 58 | 60 | Käyttöönotto ei tapahtunut heti koontijakson jälkeen / ei vahvistusta tullilta | 9 | 13 | 0 | 10 | 2 | 0 | 0 | 0 | 0 | Ei toimitettu asiakirjaa/asiakirjoja | 23 | 6 | 6 | 0 | 0 | 18 | 0 | 5 | 0 | Muu sisältövirhe | 12 | 7 | 0 | 1 | 0 | 1 | 2 | 2 | 6 | Virheiden kokonaismäärä | 44 | 26 | 6 | 11 | 2 | 19 | 2 | 7 | 6 | Virheiden kokonaismäärä (%) muussa kuin taloudellisessa otoksessa 2008 | 73 | 46 | 100 | 18 | 6 | 31 | 7 | 12 | 10 | Virheet (%) johtuivat siitä, että keskeisiä asiakirjoja puuttui | 38 | 11 | 100 | 0 | 0 | 30 | 0 | 9 | 0 | Taloudellinen otos 2006 Tarkastettujen tapahtumien määrä | 34 | 33 | 24 | 33 | 29 | 30 | 30 | 31 | 30 | Etuuskohtelua koskevasta asiakirjasta puuttui vastoin vaatimuksia maininta "annettu jälkikäteen". | 1 | 0 | 0 | 0 | 0 | 1 | 0 | 1 | 0 | Ei näyttöä suorasta kuljetuksesta | 4 | 8 | 0 | 0 | 0 | 0 | 0 | 8 | 2 | Ei toimitettu asiakirjaa/asiakirjoja | 1 | 0 | 7 | 0 | 0 | 0 | 0 | 0 | 3 | Muu sisältövirhe | 4 | 3 | 0 | 0 | 0 | 3 | 0 | 2 | 1 | Virheiden kokonaismäärä | 10 | 11 | 7 | 0 | 0 | 4 | 0 | 11 | 6 | Virheiden kokonaismäärä (%) taloudellisessa otoksessa 2006 | 29 | 33 | 29 | 0 | 0 | 13 | 0 | 35 | 20 | Virheet (%) johtuivat siitä, että keskeisiä asiakirjoja puuttui | 15 | 24 | 29 | 0 | 0 | 0 | 0 | 26 | 17 | --------------------------------------------------